Morava (elv)

Morava er en sideelv til Donau i Sentral-Europa. Det er den viktigste elven i Morava (Mähren), som den har gitt navnet sitt til. Elvas nedbørfelt dekker grovt sett hele landsdelen.

Morava har sitt utspring på den sørlige skråningen av Králický Sněžník i det nordvestlige hjørnet av Mähren, omtrent en kilometer nordvest for grensepunktet mellom Polen, Böhmen og Mähren, og flyter hovedsakelig i en sørlig retning. Den renner først 13 kilometer gjennom den bøhmiske regionen Pardubice før den når den mähriske regionen Olomouc sør for landsbyen Dolní Morava. Den nedre delen av elven danner grensen mellom Tsjekkia og Slovakia, og så mellom Østerrike og Slovakia. Etter omtrent 354 kilometer renner Morava ut i Donau ved Devínporten vest for Bratislavas sentrum.

Lavlandet som elven har skapt er den øvre Mährendalen (Hornomoravský úval), den nedre Mährendalen (Dolnomoravský úval), Mährensletta (mellom Wien og Morava) i Nedre Østerrike, og lavlandet Záhorie (Záhorská nížina) i Slovakia (slette mellom Mähren og Bratislava).

Den viktigste sideelven er Thaya, som renner på grensen mellom Nedre Østerrike og Mähren. Denne har igjen tilsig fra større elver som Jihlava (via Svratka) som renner gjennom byen Jihlava, samt Svratka som renner gjennom storbyen Brno. To større sideelver fra Karpatene er Myjava lengst sør, samt Bečva som kommer fra De moravisk-schlesiske Beskidene lenger mot nordøst.

De eneste større byene ved elven er Olomouc og indirekte Bratislava. Mindre byer og landsbyer inkluderer Kroměříž, Uherské Hradiště, Hodonín, Hohenau, Dürnkrut, Angern an der March og Marchegg.

Mange sidearmer og meandere begrenser elvas farbarhet til de nedre delene.

 Referanser 

 Fotnoter 

 Eksterne lenker 


Kategori:Elver i Tsjekkia
Kategori:Elver i Slovakia
Kategori:Elver i Niederösterreich
Kategori:Sideelver til Donau